b'\n_START_ARTICLE_\nNa Gosposvetskem polju\n_START_PARAGRAPH_\nNa Gosposvetskem polju je drama Frana Sale\xc5\xa1kega Fin\xc5\xbegarja.\n_START_SECTION_\nVsebina\n_START_PARAGRAPH_\nZorko in Ivo obi\xc5\xa1\xc4\x8deta Gosposvetsko polje in vojvodski stol, ob\xc4\x8dudujeta prelepo okolico, predvsem pa "prastari pomnik nekdanje na\xc5\xa1e slave", ko so o\xc4\x8detje prosto volili svoje kneze. V njuno domoljubje se me\xc5\xa1a grenkost: razdvoj je uni\xc4\x8dil staro svobodo, na slovenskih tleh \xc5\xbeivi tujec, ki se njunemu rodu posmehuje in podpihuje razdor ... Pribli\xc5\xbeata se Vladimir in Stanko, tudi onadva sta se pri\xc5\xa1la poklonit grobovom o\xc4\x8detov in pradedov. Dijaki se seznanijo, zdi se jim nadvse pomenljivo, da so se na tem svetem kraju kakor po \xc4\x8dude\xc5\xbeu sestali zastopniki vseh slovenskih de\xc5\xbeel. Ta sre\xc4\x8dna okolnost v njihovih srcih raz\xc5\xbeari ljubezen do domovine, prise\xc5\xbeejo si, da bodo s trdno voljo in zvestim srcem branili pravice svojega naroda. Tedaj se jim pridru\xc5\xbei \xc5\xa1e Hrvat Zvonimir, tudi on gori v slovanskem domoljubju in je bridko presene\xc4\x8den, da na tleh nekdanje slavne gorotanske dr\xc5\xbeave sli\xc5\xa1i tujo govorico. Dijaki poto\xc5\xbeijo, da so tega krivi nasilni tujci, pa tudi doma\xc4\x8di izdajalci, predvsem plemstvo, ki se je izneverilo svojemu rodu in se potuj\xc4\x8dilo. Zvonimir z bridkostjo prizna, da imajo tudi Hrvatje isto usodo. Toda mladi rod ima zaupanje v lastno mo\xc4\x8d in v slovansko vzajemnost: treba bo v boj za brate, za dedno pravo, za dom, za jezik - najva\xc5\xbenej\xc5\xa1a pa je bratska sloga vseh slovanskih narodov! Obljubijo si, da bodo na veke slo\xc5\xbeni, da bodo \xc5\xbeiveli in se radostno \xc5\xbertvovali za sre\xc4\x8do domovja, za to, da mu neko\xc4\x8d zasije dan prosvete in svobode; izdajalce, ki vle\xc4\x8dejo s tujcem, pa naj doleti smrt! S sveto prisego na grobu slavnih dedov potrdijo svoj trdni sklep: sloga, prijateljstvo, boj, ki naj bo vzor prihodnjim rodovom, pod trobojnim praporom s svetim geslom miru in sprave: najprej zastava slave!'